পাগলা মসজিদের ৯ দানবাক্সে এবার রেকর্ড ২৭ বস্তা টাকা, চলছে গণনা
কিশোরগঞ্জ পাগলা মসজিদের নয়টি লোহার দানবাক্সে রেকর্ড ২৭ বস্তা টাকা পাওয়া গেছে। এখন চলছে গণনা।
আজ শনিবার সকাল সাড়ে ৭টায় কিশোরগঞ্জের জেলা প্রশাসক ও পাগলা মসজিদ পরিচালনা কমিটির সভাপতি মোহাম্মদ আবুল কালাম আজাদ ও পুলিশ সুপার মোহাম্মদ রাসেল শেখ উপস্থিতিতে দানবাক্সগুলো খোলা হয়।
আবুল কালাম আজাদ বলেন, 'তিন মাস পর পর দানবাক্সগুলো খোলা হলেও এবার রমজানের কারণে চার মাস ১০ দিন পর খোলা হয়েছে। মসজিদের দোতালায় টাকা গণনা চলছে। আশা করা যাচ্ছে, অতীতের সব রেকর্ড ভেঙে নতুন রেকর্ড সৃষ্টি হবে।'
টাকা গণনায় অতিরিক্ত জেলা ম্যাজিস্ট্রেট মহুয়া মমতাজ, মসজিদের পেশ ইমাম মুফতি খলিলুর রহমান ও রূপালী ব্যাংকের সহকারী মহাব্যবস্থাপক (এজিএম) রফিকুল ইসলাম, মসজিদ ব্যবস্থাপনা কমিটির সদস্যরা এবং মসজিদ কমপ্লেক্সে অবস্থিত মাদ্রাসার শিক্ষক-শিক্ষার্থীসহ মোট ২২০ জন অংশ নিয়েছেন।
এর আগে গত বছরের ৯ ডিসেম্বর পাগলা মসজিদের দানবাক্স খোলা হয়েছিল। তখন রেকর্ড ছয় কোটি ৩২ লাখ ৫১ হাজার ৪২৩ টাকা পাওয়া গিয়েছিল।
২০২৩ সালে চারবার খোলা হয় পাগলা মসজিদের দানবাক্স। চারবারে মোট ২১ কোটি ৮৭ লাখ ৮৫ হাজার ১৮১ টাকা পাওয়া যায়। পাশাপাশি বৈদেশিক মুদ্রা, ডায়মন্ড ও স্বর্ণালঙ্কার পাওয়া যায়।

কিশোরগঞ্জ পাগলা মসজিদের নয়টি লোহার দানবাক্সে রেকর্ড ২৭ বস্তা টাকা পাওয়া গেছে। এখন চলছে গণনা।